Temeljem članka 77. stavak 3. podstavak 2. Zakona o vodama ("Narodne novine" broj 66/19., 84/21. i 47/23.) i članka 30. točka 2. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13.,4/18., 2/20. i 2/21.), na prijedlog javnog isporučitelja vodnih usluga ĐAKOVAČKI VODOVOD d.o.o., po prethodnom mišljenju Hrvatskih voda, KLASA: 325-04/24-13/0000005, URBROJ: 374-21-3-24-2 od 2. veljače 2024. godine, Skupština Osječko-baranjske županije donijela je na __. sjednici 2024. godine 
O D L U K U

o odvodnji otpadnih voda aglomeracije Đakovo

I. OPĆE ODREDBE
Članak 1.
Odluka o odvodnji otpadnih voda aglomeracije Đakovo (u daljnjem tekstu: Odluka) primjenjuje se na području Osječko-baranjske županije, grada i općina: Grada Đakovo, Općina Satnica Đakovačka, Općina Viškovci, Općina Gorjani.

Ovom Odlukom propisuje se sadržaj odredbi kojima se temeljem ovlasti iz Zakona o vodama ("Narodne novine" broj 66/19., 84/21. i 47/23.) (u daljnjem tekstu: Zakon) određuje osobito:

1) opće odredbe,

2) način odvodnje otpadnih voda s područja aglomeracije Đakovo,

3) zemljopisni podaci o mjestima ispuštanja otpadnih voda iz sustava javne odvodnje, uključujući kišne preljeve,

4) područja u kojima se dopušta ispuštanje otpadnih voda iz individualnih sustava odvodnje sanitarnih otpadnih voda do 50 ES, konkretno određenje uvjeta ispuštanja, na tom području sukladno propisu o graničnim vrijednostima emisija otpadnih voda te uvjete zbrinjavanja otpadnih voda iz sabirnih jama i mulja iz malih sanitarnih uređaja,

5) dopuštena tehnička rješenja individualnih sustava odvodnje sanitarnih otpadnih voda do 50 ES po područjima, kao privremeno rješenje do priključenja na sustav javne odvodnje i/ili kao trajno rješenje, sukladno propisu o tehničkim zahtjevima za projektiranje, građenje, održavanje i kontrolu tehničke ispravnosti građevina za odvodnju otpadnih voda,

6) tehničko-tehnološki uvjeti priključenja građevina i drugih nekretnina na građevine urbane oborinske odvodnje te način i rokovi priključenja na te građevine,

7) nadležnost pojedinih isporučitelja vodnih usluga po područjima, ako na području vodnu uslugu pruža više isporučitelja ,

8) upućivanje na obvezu priključenja na građevine za javnu odvodnju sukladno Odluci o priključenju i općim i tehničkim uvjetima isporuke vodnih usluga javnog isporučitelja,

9) nadzor i prekršajne odredbe i

10) prijelazne i završne odredbe.

Članak 2.
Javna odvodnja je djelatnost skupljanja komunalnih otpadnih voda, njihova pročišćavanja i ispuštanja u prirodni prijamnik putem građevina za javnu odvodnju, te upravljanje tim građevinama, kao i djelatnost pražnjenja i odvoza komunalnih otpadnih voda iz individualnih sustava odvodnje, što uključuje i pražnjenje i odvoz mulja iz malih sanitarnih uređaja.

Djelatnost javne odvodnje na području sustava odvodnje iz prethodnog članka obavlja javni isporučitelj vodnih usluga ĐAKOVAČKI VODOVOD d.o.o., koji zadovoljava uvjete propisane posebnim pravilnikom (u daljnjem tekstu: Isporučitelj vodnih usluga).
Djelatnost javne odvodnje u djelu koji se odnosi na djelatnost pražnjenja i odvoza otpadnih voda iz individualnih sustava odvodnje, mogu obavljati i druge pravne ili fizičke osobe na temelju dobivene koncesije, sukladno odredbama zakona kojim se uređuju vode i zakona kojim se uređuju vodne usluge.

Članak 3.
Pojmovi, u smislu ove Odluke, imaju sljedeća značenja:

· aglomeracija je područje na kojem su stanovništvo i/ili gospodarske djelatnosti dovoljno koncentrirani da se komunalne otpadne vode mogu prikupljati i odvoditi do uređaja za pročišćavanje otpadnih voda ili do krajnje točke ispuštanja,

· biološki uređaj za pročišćavanje sanitarnih otpadnih voda je uređaj koji radi na principu razgradnje otpadnih voda pomoću bakterija,

· ES (ekvivalent stanovnika) je organsko biorazgradivo opterećenje od 60 g 02 dnevno, iskazano kao petodnevna biokemijska potrošnja kisika (BPK5),

· individualni sustav odvodnje je tehnički i tehnološki povezan skup građevina, vodova i opreme za odvodnju i pročišćavanje sanitarnih otpadnih voda iz jednog ili više kućanstava i/ili jednog ili više poslovnih prostora, koji nisu priključeni na sustav javne odvodnje; individualni sustavi odvodnje osobito uključuju odvodne kanale, sabirne jame, male sanitarne uređaje, uređaje za pročišćavanje industrijskih otpadnih voda, ispuste, kućne vodove i dr.,
· industrijske otpadne vode su sve otpadne vode, osim sanitarnih otpadnih voda i oborinskih voda, koje se ispuštaju se iz prostora korištenih za obavljanje trgovine ili industrijske djelatnosti,

· interni odvodni sustavi su tehnički i tehnološki povezan skup vodova, građevina i opreme za odvodnju otpadnih voda, od kontrolnog priključnog okna do i unutar stambenih i poslovnih građevina, drugih građevina i nekretnina,

· javni isporučitelj vodne usluge javne odvodnje je društvo kapitala kojem su jedini osnivači jedinice lokalne samouprave na uslužnom području,

· kanalizacijski priključak je spoj internih odvodnih sustava s komunalnom vodnom građevinom i dio je sustava javne odvodnje od kolektora do priključnog okna,

· komunalne otpadne vode su otpadne vode sustava javne odvodnje koje čine sanitarne otpadne vode ili otpadne vode koje su mješavina sanitarnih otpadnih voda s industrijskim otpadnim vodama i/ili oborinskim vodama određene aglomeracije,

-
kontrolno priključno okno je mjesto u kojem je moguće vršiti kontrolu funkcionalnosti kanalizacijskog priključka, mjeriti protok i uzimati uzorke za kontrolu kvalitete otpadnih voda, a nalazi se neposredno iza regulacijske linije,

· mali sanitarni uređaji su uređaji za pročišćavanje sanitarnih otpadnih voda do 50 ES, uključujući i septičku jamu,

· oborinske vode su otpadne vode koje nastaju ispiranjem oborina s površina prometnica, parkirališta ili drugih površina, postupno otapajući onečišćenja na navedenim površinama,

· otpadne vode su sve potencijalno onečišćene industrijske, sanitarne, oborinske i druge vode,

-
razdjelni sustav javne odvodnje je sustav kod kojeg se oborinske vode odvode sustavom oborinske odvodnje odvojeno od sustava javne odvodnje kojim se odvode sanitarne i industrijske otpadne vode,

· revizijsko okno je mjesto u kojem se vrši kontrola i održavanje cjevovoda na sustavu javne odvodnje odnosno internom sustavu odvodnje,

· sabirna jama je vodonepropusna građevina bez odvoda i preljeva u koju se ispuštaju otpadne vode,

· sanitarne otpadne vode su otpadne vode koje se nakon korištenja ispuštaju iz stambenih objekata i uslužnih objekata te koje potječu iz ljudskog metabolizma i aktivnosti kućanstva,

-
sustav javne odvodnje je tehnički i tehnološki povezani skup građevina za javnu odvodnju od priključka korisnika vodne usluge do krajnje točke ispuštanja i

-
sustav prikupljanja i odvodnje otpadnih voda je dio sustava javne odvodnje kojim se prikupljaju i odvode komunalne otpadne vode.
II. NAČIN ODVODNJE OTPADNIH VODA S AGLOMERACIJE ĐAKOVO 
1. Općenito

Članak 4.

Odvodnja otpadnih voda na cjelokupnom području aglomeracije iz članka 1. ove Odluke, vrši se putem sustava odvodnje otpadnih voda koji se dijeli na:

· sustav prikupljanja i odvodnje otpadnih voda,

· interni sustav odvodnje i

· sustav oborinske odvodnje.

2. Sustav prikupljanja i odvodnje otpadnih voda
Članak 5.
Sustav prikupljanja i odvodnje otpadnih voda čini skup komunalnih vodnih građevina i uređaja za obavljanje djelatnosti javne odvodnje, kojima se prikupljaju i odvode komunalne otpadne vode iz sustava interne odvodnje i javnih površina do uređaja za pročišćavanje otpadnih voda, odnosno do mjesta ispuštanja u prijamnik zajedno s pripadajućim uređajima, objektima i opremom, koji čine tehničku, odnosno tehnološku cjelinu, a služe za zaštitu voda i tla od onečišćenja.

Sustav javne odvodnje sastoji se od sljedećih građevina i uređaja:

· odvodnih kolektora,

· sekundarne mreže,

· precrpnih stanica,

· uređaja za obradu mulja nastalog u postupku pročišćavanje otpadnih voda,

· uređaja za pročišćavanje otpadnih voda,

· ispusne građevine i

· drugih građevina pripadajućih navedenim građevinama (preljevi, retencijski bazeni,itd).
Članak 6.
U sustav javne odvodnje ispuštaju se otpadne vode, kako slijedi:

· sanitarne otpadne vode,

· industrijske otpadne vode,

· otpadne vode koje su mješavina sanitarnih otpadnih voda s industrijskim otpadnim vodama i/ili oborinskim vodama određene aglomeracije.

3. Interni sustav odvodnje

Članak 7.

Interni sustav odvodnje gradi i održava o svom trošku vlasnik građevine ili druge nekretnine u kojoj nastaju otpadne vode (u daljnjem tekstu: Korisnik).

Interni sustav odvodnje koji je spojen na sustav javne odvodnje preko kanalizacijskog priključka, čine kanalizacijski vodovi sa ili bez građevina za prethodno pročišćavanje otpadnih voda, crpne stanice i druge slične građevine za prikupljanje i odvodnju otpadnih voda iz građevina i drugih nekretnina u kojima nastaju otpadne vode, do kanalizacijskog priključka na sustav javne odvodnje, odnosno do kontrolnog priključnog okna.

Ukoliko interni sustav odvodnje nije spojen na sustav javne odvodnje, individualni sustav odvodnje čine kanalizacijski vodovi, crpne stanice i druge slične građevine za prikupljanje i odvodnju otpadnih voda iz građevina i drugih nekretnina u kojima nastaju otpadne vode, sabirne jame, odnosno odgovarajući uređaj za pročišćavanje otpadnih voda s ispusnom građevinom.
Sastavni dio internog sustava odvodnje je i uređaj za prethodno pročišćavanje, ako je potrebna obrada industrijskih otpadnih voda u skladu sa zahtjevima za ispuštanje industrijskih otpadnih voda u sustav javne odvodnje.
Članak 8.
Otpadne vode ispuštaju se iz sustava interne odvodnje u sustav javne odvodnje preko kanalizacijskog priključka.

Na kanalizacijskom priključku se nalazi kontrolno priključno okno na mjestu spoja sustava interne odvodnje s priključkom, a vlasništvo je Korisnika.

Članak 9.

Isporučitelju vodnih usluga Korisnik mora osigurati nesmetan pristup do kontrolnog priključnog okna radi kontrole funkcionalnosti kanalizacijskog priključka, mjerenja protoka i uzimanja uzoraka za kontrolu kvalitete otpadnih voda i kontrolu ispravnosti na svojstvo vodonepropusnosti i strukturalne stabilnosti sukladno važećem pravilniku kojim se uređuju tehnički zahtjevi za građevine odvodnje otpadnih voda.

Kanalizacijski priključak izvodi Isporučitelj vodnih usluga ili njegov ugovaratelj na zahtjev i o trošku Korisnika.

Redovno održavanje kanalizacijskog priključka vrši Isporučitelj vodnih usluga o svom trošku.

Izvanredno održavanje, odnosno čišćenje priključka vrši Isporučitelj vodnih usluga na zahtjev Korisnika uz naplatu usluge čišćenja, ukoliko Korisnik u sustav javne odvodnje putem kanalizacijskog priključka ispušta nedozvoljeni otpad, tvari i sl.

Ako ne postoji mogućnost priključenja na sustav javne odvodnje, interni sustav odvodnje može se, dok se ne steknu uvjeti za priključenje na sustav javne odvodnje, priključiti na sabirnu jamu ili mali sanitarni uređaj, odnosno prijamnik putem odgovarajućeg uređaja za pročišćavanje otpadnih voda.

4. Uvjeti ispuštanja otpadnih voda na područjima na kojima je izgrađen sustav javne odvodnje
Članak 10.

U sustav javne odvodnje smiju se ispuštati otpadne vode sukladno:

· odredbama Zakona,

· odredbama pravilnika kojim se propisuju granične vrijednosti emisija u industrijskim otpadnim vodama,

· izdanoj vodopravnoj dozvoli za ispuštanje industrijskih otpadnih voda, odnosno okolišnoj dozvoli za postrojenja,

· odredbama odluke kojom se uređuje zaštita izvorišta vode za piće te
· odredbama ove Odluke.
Članak 11.

Prije ispuštanja u sustav javne odvodnje pročišćavaju se u odgovarajućem uređaju za prethodno pročišćavanje otpadne vode kojima vrijednosti emisija otpadnih voda, odnosno koncentracije onečišćujućih tvari prekoračuju granične vrijednosti i koncentracije propisane pravilnikom o graničnim vrijednostima emisija otpadnih voda.
Članak 12.

U sustav javne odvodnje ne smiju se ispuštati otpadne tvari kojima se ugrožava:

· projektirani hidraulički režim,

· stabilnost građevina sustava javne odvodnje,

· rad strojeva na crpkama i ostaloj opremi,

· tehnički nadzor i održavanje sustava javne odvodnje,

· zdravlje ili život djelatnika koji rade na održavanju sustava javne odvodnje i uređaja za pročišćavanje otpadnih voda,
· kao i povećavaju troškovi odvodnje i pročišćavanja voda.

U sustav javne odvodnje ne smiju se ispuštati tvari koje miješanjem s otpadnom vodom u sustavu javne odvodnje stvaraju koloidne ili suspendirane čestice, te pospješuju sedimentaciju kako u sustavu javne odvodnje tako i u prijamniku.

Članak 13.
U sustav javne odvodnje ne smiju se ispuštati naročito:

· krute i viskozne tvari, koje same ili u kontaktu s drugim tvarima mogu prouzročiti smetnje u

protoku vode kroz cijevi ili druge smetnje u radu objekata i uređaja za odvodnju kao što su: pepeo, drozga, slama, otpaci i strugotine metala, plastike i drva, staklo, krpe, perje, dlake, krv, meso, životinjske utrobe, vapneni mulj, ostaci vapna, otpad od proizvodnje piva, konzerve i ostaci destilacija, ostaci kemikalija, boja i sl., te talozi koji nastaju pri pročišćavanju voda, cementni mulj, ostaci betona kod proizvodnje betona, tvari koje nastaju čišćenjem i održavanjem betonara i asfaltnih baza kao i kruti otpaci hrane, plivajuće tvari i drugo,

· kisele i alkalne, agresivne i ostale štetne tvari koje nepovoljno djeluju na materijal od kojega su izgrađene cijevi, građevine i uređaji sustava za odvodnju, tvari koje same ili u kontaktu sa drugim tvarima mogu izazvati smetnje i opasnosti po zdravlje ili život ljudi ili spriječiti ulaz u kanale, građevine i uređaje radi održavanja i popravka kao što su: zapaljive i eksplozivne tekućine, štetni i otrovni plinovi neugodnog mirisa (sumporovodik, sumporni dioksid, dušikovi oksidi, cijanidi, klor i drugi), patogene bakterije ili virusi, radioaktivne materije, ostale štetne tvari i

· vode iz rashladnih sustava koje su toplije od 40° C.

Članak 14.

Provjera sastava otpadnih voda u sustavu javne odvodnje provodi se redovitim i izvanrednim analizama od strane ovlaštenog laboratorija čije usluge javni isporučitelj vodnih usluga nabavlja putem javne nabave.

Redovito uzorkovanje i ispitivanje sastava otpadnih voda od strane ovlaštenog laboratorija prije ispusta u sustav javne odvodnje dužne su osigurati pravne i fizičke osobe koje su u obvezi imati vodopravnu dozvolu za ispuštanje otpadnih voda ili okolišnu dozvolu prema posebnim propisima o okolišu te o tome voditi očevidnik.

Pravne i fizičke osobe iz stavka 2. ovoga članka koje ispuštaju industrijske otpadne vode iz tehnološkog postupka sa znatnijim opterećenjem prijamnika dužne su imati, koristiti, održavati u ispravnom stanju uređaj za mjerenje protoka vode i uređaj za automatsko uzimanje uzoraka te ga učiniti svakodobno dostupnim vodnom nadzoru, kada je to određeno zakonskim propisom.
Metodologija uzorkovanja i ispitivanja sastava otpadnih voda, učestalost uzorkovanja i ispitivanja, mjerodavnost uzorka utvrđeni su pravilnikom kojim se propisuju granične vrijednosti emisija otpadnih voda.

Fizičke i pravne osobe koje moraju imati uređaj za predtretman otpadnih voda obvezne su kontrolirati sastav ispuštene pročišćene otpadne vode putem ovlaštenog laboratorija na pokazatelje prema pravilniku kojim se uređuju granične vrijednosti emisija otpadnih voda sukladno izdanoj vodopravnoj ili okolišnoj dozvoli.

Fizičke i pravne osobe iz stavka 2. ovoga članka dužne su čuvati analitička izvješća o sastavu otpadne vode. Na zahtjev Isporučitelja vodnih usluga, fizičke i pravne osobe iz stavka 2. ovoga članka dužne su analitička izvješća o sastavu otpadne vode dostaviti Isporučitelju vodnih usluga.

Na zahtjev Isporučitelja vodnih usluga, fizičke i pravne osobe dužne su u svako doba dopustiti Isporučitelju pregled internih vodova te uzimanje uzoraka iz istih, a u svrhu kontrole sastava ispuštene otpadne vode u sustav javne odvodnje, te uvid u stanje održavanja uređaja za predtretman korisnika, naročito ukoliko sastav otpadne vode na mjestu priključenja ne zadovoljava ili je utvrđen neki drugi poremećaj u sustavu javne odvodnje nakon priključka.

III. ZEMLJOPISNI PODATAK O MJESTU ISPUŠTANJA OTPADNIH VODA IZ SUSTAVA JAVNE ODVODNJE U TIJELA POVRŠINSKIH VODA

Članak 15.

Otpadne vode s područja aglomeracije Đakovo ispuštaju se u kanal Ribnjak (koordinate ispusta su: E=650054,9 i N=5019402,3). Na istom kanalu je sukladno prostornoplanskoj dokumentaciji Grada Đakova u izgradnji Uređaj za pročišćavanje otpadnih voda Đakovo, kapaciteta 33 000 ES. 

Lokacije kišnih preljeva, odnosno preljevnih građevina sa koordinatama ispusta navedene su kako slijedi:

· Retencija Ribnjak

Koordinate ispusta:
- E 650116,9
-  N 5019287,8

· Retencija Knija

Koordinate ispusta:
- E 650118,7
- N 5019280,9

· Retencija P3

Koordinate ispusta:
- E 650495,7
- N 5018903,0.
IV. PODRUČJA U KOJIMA SE DOPUŠTA ISPUŠTANJE OTPADNIH VODA IZ INDIVIDUALNIH SUSTAVA ODVODNJE SANITARNIH OTPADNIH VODA DO 50 ES, UVJETI ISPUŠTANJA I ZBRINJAVANJA OTPADNIH VODA

Članak 16.

Na područjima na kojima nije izgrađen sustav javne odvodnje, odvodnja otpadnih voda obavlja se putem individualnih sustava odvodnje (sabirne jame ili pročišćavanje otpadnih voda u odgovarajućem uređaju za pročišćavanje otpadnih voda i ispuštanje u prijamnik) sukladno:

· Pravilniku kojim se propisuju granične vrijednosti emisija otpadnih voda i

· Pravilniku kojim se propisuju mjere i ograničenja u području zone sanitarne zaštite izvorišta.
Članak 17.

U sabirne jame mogu se ispuštati sanitarne otpadne vode, te industrijske otpadne vode uz uvjet da su prethodno pročišćene do propisanog stupnja za ispuštanje u sustav javne odvodnje.

Uvjeti ispuštanja otpadnih voda u sustav javne odvodnje utvrđeni u članku 12. - 14. ove Odluke primjenjuju se i na ispuštanje otpadnih voda u sabirne jame.
Članak 18.
U sabirne jame ne smiju se ispuštati oborinske, drenažne vode i nepročišćene industrijske otpadne vode.
Otpadne vode koje nisu industrijske, a ispuštaju se u individualne sustave odvodnje po svom sastavu moraju biti u skladu s graničnim vrijednostima emisija koje su posebnim propisom propisane za ispuštanje otpadnih voda u sustav javne odvodnje.
Članak 19.
Nije dozvoljeno ispuštanje sadržaja individualnih sustava odvodnje po javnim i drugim površinama, niti u sustav javne oborinske odvodnje, te nekontrolirano prepumpavanje sadržaja individualnih sustava odvodnje u kontrolna okna na sustavu javne odvodnje otpadnih voda.


Ispuštanje sadržaja septičkih i sabirnih jama dozvoljeno je sukladno odredbi članka 25. ove Odluke.

Članak 20.


Vlasnici odnosno drugi zakoniti posjednici individualnih sustava odvodnje dužni su provesti stručni nadzor nad održavanjem individualnih sustava odvodnje, putem Isporučitelja vodnih usluga te nadzor putem Isporučitelja vodnih usluga nad postavljanjem malih sanitarnih uređaja za koje, prema propisima o gradnji, nije potrebno ishoditi akt o odobrenju građenja.

Vlasnici odnosno drugi zakoniti posjednici individualnih sustava odvodnje dužni su ih prazniti putem Isporučitelja vodnih usluga ili putem koncesionara i pod nadzorom vodnoga redara u skladu sa zakonom kojim se uređuju vodne usluge.

Isporučitelj vodnih usluga može povjeriti gospodarskom subjektu poslove pražnjenja i odvoza komunalnih otpadnih voda iz individualnih sustava odvodnje ugovorom o nabavi javnih usluga. No time ta osoba ne stječe pravni položaj Isporučitelja vodnih usluga. Ugovor se ne može sklopiti na razdoblje dulje od ugovora o koncesiji za pražnjenje i odvoz komunalnih otpadnih voda iz individualnih sustava odvodnje.
Individualni sustavi odvodnje moraju se, ovisno o kapacitetu i dinamici punjenja, odnosno količinama otpadnih voda redovito prazniti.
Članak 21.
Sabirne jame moraju imati otvor za čišćenje, crpljenje i odvoz otpadne vode te uzimanje uzoraka za kontrolu kakvoće otpadnih voda, zatvoren poklopcem minimalnih dimenzija 60x60 cm.
Članak 22.
Sabirne jame moraju se nalaziti na mjestu do kojega je moguć pristup posebnim vozilima za pražnjenje sadržaja jame.
Visinska razlika od dna sabirne jame do mjesta pristupa vozila iz prethodnog stavka ne smije biti veća od 5 m.
Udaljenost od ulaznog okna u septičku i sabirnu jamu do mjesta pristupa vozila iz stavka 1. ovoga članka ne smije biti veća od 20 m.
Članak 23.
Troškove pražnjenja sabirne ili septičke jame snosi korisnik individualnog sustava odvodnje.
Članak 24.
Biološki uređaji za pročišćavanje otpadnih voda moraju biti projektirani, izgrađeni i održavani tako da svojim radom osiguravaju sastav pročišćenih otpadnih voda prije ispusta u prijamnik sukladno odredbama pravilnika kojim se propisuju granične vrijednosti emisija otpadnih voda uz uvjet da se navedenim ispuštanjem ne naruši dobro stanje voda.
Vlasnici odnosno korisnici bioloških uređaja dužni su ih održavati temeljem ugovora s osobom registriranom za obavljanje navedene djelatnosti sukladno uputstvima proizvođača za upotrebu i održavanje ovih uređaja.
Korisnik biološkog uređaja za pročišćavanje otpadnih voda, dužan je zbrinuti mulj iz uređaja na propisani način odnosno prije puštanja uređaja u rad sklopiti ugovor o odvozu mulja s ovlaštenom tvrtkom.
Članak 25.
Ovlaštena pravna ili fizička osoba koja prazni individualne sustave odvodnje, mora ispuštati njihov sadržaj na mjestu koje je odredio Isporučitelj vodnih usluga prilikom čega je dužna oprati i dezinficirati mjesto na kojem je ispustila sadržaj iz individualnih sustava odvodnje.

Ovlaštena pravna ili fizička osoba koja prazni individualne sustave odvodnje dužna je nakon dnevne uporabe oprati i dezinficirati posebna vozila kojima se prevozi sadržaj individualnih sustava odvodnje, te nastalu otpadnu vodu ispustiti na mjestu koje je odredio Isporučitelj vodnih usluga.

V. DOPUŠTENA TEHNIČKA RJEŠENJA INDIVIDUALNIH SUSTAVA ODVODNJE SANITARNIH OTPADNIH VODA DO 50 ES PO PODRUČJIMA,  KAO PRIVREMENO RJEŠENJE DO PRIKLJUČENJA NA SUSTAV JAVNE ODVODNJE I/ILI KAO TRAJNO RJEŠENJE
Članak 26.
Individualni sustavi odvodnje, uključujući uređaj za pročišćavanje otpadnih voda moraju biti projektirani, izgrađeni i održavani sukladno uvjetima utvrđenim u propisima kojima se uređuje projektiranje, građenje, održavanje i kontrola tehničke ispravnosti građevina za odvodnju otpadnih voda, uvjetima određenim u aktima kojima se odobrava gradnja te odredbama ove Odluke. Pri njihovom održavanju i čišćenju ne smije doći do ugrožavanja života osoba koje obavljaju kontrolu, čišćenje ili održavanje.

Vlasnici odnosno drugi zakoniti posjednici građevina za odvodnju otpadnih voda dužni su ih podvrgnuti kontroli ispravnosti, a osobito na svojstvo vodonepropusnosti, po ovlaštenoj osobi i ishoditi potvrdu o sukladnosti građevine s tehničkim zahtjevima za građevinu.

VI. TEHNIČKO-TEHNOLOŠKI UVJETI PRIKLJUČENJA GRAĐEVINA I DRUGIH NEKRETNINA NA GRAĐEVINE URBANE OBORINSKE ODVODNJE TE NAČIN I ROKOVI PRIKLJUČENJA NA TE GRAĐEVINE
Članak 27.
Sustav oborinske odvodnje čine cjevovodi, zatvoreni ili otvoreni kanali, prirodna korita, slivnici i druge građevine kojima se oborinske vode prikupljaju, pročišćavaju i odvode u sustav javne odvodnje ili izravno u prijamnik.
Oborinske vode s uređenih javnih površina, izgrađenog i neizgrađenog građevinskog zemljišta, zelenih površina, prometnica te drenažne vode, odvode se sustavom urbane oborinske odvodnje kod razdjelnog načina odvodnje.

Građevine oborinske odvodnje iz stambenih zgrada, poslovnih i drugih prostora grade i održavaju njihovi vlasnici, a moraju se projektirati i graditi tako da se oborinske vode prikupljaju i ispuštaju prvenstveno unutar vlastitih građevinskih čestica zgrada, a ukoliko to nije moguće priključuju se na sustave izgrađene urbane oborinske odvodnje.

Građevine oborinske odvodnje s javnih površina i iz građevina iz prethodnog stavka koje se na njih moraju priključiti (cjevovodi, slivnici, zatvoreni i otvoreni kanali i druge građevine oborinske odvodnje) u građevinskim područjima grade i održavaju jedinice lokalne samouprave iz članka 1. ove Odluke.

Odvodnja oborinskih voda izvan građevinskog područja na području aglomeracije Đakovo provodi se sukladno odredbama Zakona i Zakona o komunalnom gospodarstvu.

Kanale oborinske odvodnje s prometnica koji su izgrađeni na cestovnom ili željezničkom zemljištu održavaju osobe koje su posebnim propisima određene za gospodarenje prometnicom, ukoliko posebnim propisom nije drugačije određeno.

Građevine sustava urbane oborinske odvodnje, kao i građevine oborinske odvodnje s cestovnih i željezničkih prometnica te površina u krugu industrijskih postrojenja, otvorenih skladišta, benzinskih crpki, praonica automobila i dr. moraju se projektirati i graditi tako da opasne i druge onečišćujuće tvari u tim vodama ne prelaze granične vrijednosti emisija sukladno Zakonu, odnosno Pravilniku o graničnim vrijednostima emisija otpadnih voda.
Članak 28.

Na ispuštanje onečišćenih oborinskih voda u površinske vode u zonama sanitarne zaštite primjenjuju se odredbe odluka o zonama sanitarne zaštite.

Članak 29.


U sustav oborinske odvodnje ne smiju se ispuštati sanitarne i industrijske otpadne vode.

Članak 30.

Na području razdjelnog sustava javne odvodnje, kojim se sakupljaju isključivo sanitarne i industrijske otpadne vode, nije dozvoljeno ispuštanje oborinske vode u takav sustav već se oborinske vode s javnih površina i građevinskih parcela u vlasništvu pravnih ili fizičkih osoba koje graniče s javnim površinama, prikupljaju internim sustavom oborinske odvodnje i ispuštaju u izgrađeni sustav urbane oborinske odvodnje preko kontrolnog/mjernog okna internog sustava oborinske odvodnje.

Oborinske vode koje mogu biti onečišćene, moraju se sakupljati putem pjeskolova odnosno slivnika s taložnikom te prije ispuštanja u sustav urbane oborinske odvodnje ili površinske vode pročišćavati u odgovarajućem uređaju za pročišćavanje (odjeljivač masnoća i dr.).

Slivnici, linijske rešetke i slične građevine koje prihvaćaju onečišćene oborinske vode u sustav oborinske odvodnje moraju imati taložnicu.

Ulični slivnici se moraju postavljati na odgovarajućim razmacima koji omogućavaju prihvat oborinskih voda s gravitirajućih slivnih površina.

Priključenje internih sustava oborinske odvodnje na građevine urbane oborinske odvodnje obavezno je izvesti najkasnije u roku od 1 godine od izgradnje istih, a po obavijesti nadležnih tijela jedinica lokalne samouprave.
Javni isporučitelj vodnih usluga izdaje za naselje Đakovo a nadležno upravno tijelo jedinice lokalne samouprave za ostala naselja, posebne uvjete priključenja na građevine urbane oborinske odvodnje sukladno odredbama ove Odluke u postupcima ishođenja lokacijske dozvole ili građevinske dozvole koja se izdaje bez lokacijske dozvole koji se vode prema propisima o prostornom uređenju i gradnji.

Nadležno upravno tijelo iz prethodnog stavka koje izdaje posebne uvjete priključenja na građevine urbane oborinske odvodnje izdaje i potvrdu o sukladnosti s posebnim uvjetima priključenja. Na izdavanje potvrde primjenjuju se odredbe članka 174. i 175. Zakona.
VII. NADLEŽNOST ODRŽAVANJA SUSTAVA  JAVNE ODVODNJE

Članak 31.
Komunalne vodne građevine za javnu odvodnju održava Isporučitelj vodnih usluga prema Planu održavanja na način da su iste u stanju funkcionalne sposobnosti, osim u izvanrednim i iznenadnim situacijama na koje Isporučitelj vodnih usluga ne može utjecati. Isporučitelj vodnih usluga dužan je održavati sustav javne odvodnje do kontrolnog priključnog okna.

Isporučitelj vodnih usluga mora građevine za javnu odvodnju otpadnih voda, osim onih građevina koje su posebnim propisima izuzete, podvrgnuti kontroli ispravnosti na svojstvo strukturalne stabilnosti i funkcionalnosti, kao i svojstvu vodonepropusnosti u rokovima utvrđenim posebnim propisima.
Članak 32.
Kod predviđenih obustava odvodnje otpadnih voda, Isporučitelj vodne usluge dužan je o tome unaprijed obavijestiti korisnike sustava javne odvodnje putem sredstava javnog priopćavanja i na vlastitoj internet stranici.

O dužem prekidu obavljanja djelatnosti javne odvodnje Isporučitelj vodne usluge je dužan izvijestiti i jedinice lokalne samouprave na čijem području obavlja djelatnost javne odvodnje.
Članak 33.

Ako uslijed iznenadnog slučaja, kvara ili iz drugih razloga nastane opasnost od onečišćenja voda, pravna, odnosno fizička osoba u vezi sa čijim je djelovanjem ili propustom takva opasnost nastala, dužna je bez odlaganja o tome izvijestiti Područni ured civilne zaštite.

VIII. OBVEZA PRIKLJUČENJA NA GRAĐEVINE ZA JAVNU ODVODNJU

Članak 34.

Vlasnik ili drugi zakoniti posjednik građevine koja se gradi dužan je priključiti svoju građevinu na komunalne vodne građevine sukladno posebnim uvjetima i uvjetima priključenja prije tehničkog pregleda za ishođenje uporabne dozvole prema propisima o gradnji.

Vlasnik ili drugi zakoniti posjednik izgrađene građevine dužan je priključiti svoju građevinu na komunalne vodne građevine sukladno Općim uvjetima isporuke vodnih usluga Isporučitelja vodnih usluga, u skladu s propisanim rokovima priključenja, te sukladno propisima o gradnji i ozakonjenju nezakonito izgrađenih zgrada.
Opće uvjete isporuke vodne usluge javne odvodnje donosi Isporučitelj vodnih usluga i iste objavljuje na internetu ili na drugi prikladan način.

Članak 35.

Vlasnik ili drugi zakoniti posjednik druge nekretnine, osim građevine, može priključiti svoju nekretninu na komunalne vodne građevine ako je to dopušteno Općim uvjetima isporuke vodnih usluga.

Članak 36.

Radove priključenja izvodi isporučitelj vodnih usluga ili njegov ugovaratelj, a stvarni trošak radova i mjerača protoka snosi vlasnik ili drugi zakoniti posjednik nekretnine koja se priključuje, osim ako općim uvjetima isporuke vodnih usluga nije drukčije uređeno.

Članak 37.

Od obveze priključenja na komunalne vodne građevine za javnu odvodnju izuzima se vlasnik ili drugi zakoniti posjednik građevine ako je na drugi način, sukladno ovoj Odluci, vodopravnoj dozvoli za ispuštanje otpadnih voda ili rješenju o okolišnoj dozvoli, riješio odvodnju otpadnih voda iz svoje građevine.

IX. NADZOR I PREKRŠAJNE ODREDBE

Članak 38.

Nadzor nad provođenjem ove Odluke provodi se sukladno zakonskim propisima.

Članak 39.

Na pravne i fizičke osobe koje ispuštaju otpadne vode protivno ovoj Odluci primjenjuju se prekršajne odredbe i novčane kazne propisane Zakonom i Zakonom o vodnim uslugama.

X.
ZAVRŠNA ODREDBA
Članak 40.

Ova Odluka stupa na snagu osmog dana od objave u "Županijskom glasniku".
KLASA:

URBROJ: 


PREDSJEDNICA

Ivana Bagarić
1

